በተፋሰሶችና በግድቦች አካባቢ ጎርፍ አደጋ እንዳይከሰት ክትትል እንዲደረግ ተጠየቀ
በአገሪቱ የተለያዩ ክፍሎች የሚገኙ ግድቦችና ተፋሰሶች ሞልተው በሚከሰቱ የጎርፍ አደጋዎች በሰዎችና በንብረት ላይ የከፋ ጉዳት ከመድረሱ በፊት፣ የቅድመ ጥንቃቄ ሥራዎች እንዲከናወኑ ብሔራዊ የሚቲዎሮሎጂ ኤጀንሲ ጥሪ አቀረበ፡፡ ከፍተኛ ጉዳት ሊያስከትሉ ይችላሉ ከተባሉ ተፋሰሶች የመጀመርያ የሆነው ከኦሮሚያ ተጂ አካባቢ ተነስቶ አፋር ክልል የሚደርሰው የአዋሽ ተፋሰስ እንደሆነ የገለጹት የኤጀንሲው ዋና ዳይሬክተር አቶ ፈጠነ ተሾመ፣ የዓባይና የባሮ አኮቦ ተፋሰሶችም የጎርፍ አደጋ ሥጋት እንዳለባቸው አስረድተዋል፡፡ የጊዳቦ፣ የተንዳሆ፣ የርብ፣ የአርጆ ደዴሳና ሌሎችም የመስኖና የኤሌክትሪክ ኃይል ማመንጫ ግድቦችን በየጊዜው የማስተንፈስ ሥራ ካልተሠራ ከፍተኛ የጎርፍ አደጋ ሊያስከትሉ እንደሚችሉም፣ ያለፉትን የክረምት ወራት የአየር ፀባይ ግምገማና በቀሪዎቹ የክረምት ወራት የሚኖረውን የአየር ፀባይ አዝማሚያ አስመልክቶ ማክሰኞ ነሐሴ 14 ቀን 2011 ዓ.ም. በጽሕፈት ቤታቸው በሰጡት ጋዜጣዊ መግለጫ አስታውቀዋል፡፡ለደቡብና ለደቡብ ምዕራብ አገሪቱ ክፍል የዝናብ መግቢያ በሆነው ሰኔ ወር የዝናብ ሥርጭት ተስፋፍቶ፣ በአብዛኛዎቹ ቦታዎችም ቀድሞ የመግባት አዝማሚያ ማሳየቱ ተገልጿል፡፡ ባለፈው ሐምሌ ወርና ባለፉት አሥር የነሐሴ ቀናትም በምሥራቁ የአገሪቱ ክፍሎች ዝናብ የሚጠበቅ ቢሆንም፣ በአንዳንድ ኪስ ቦታዎች ከመደበኛ በታች መሆኑ መታየቱ ተገልጿል፡፡ በአንፃሩ ደግሞ የደቡብ፣ የደቡብ ምዕራብ፣ የመካከለኛውና የምዕራብ የአገሪቱ ክፍሎች መደበኛና ከመደበኛ በላይ ዝናብ እንደነበራቸው ተመዝግቧል፡፡ በአጠቃላይ ግን በብዙ የአገሪቱ ቦታዎች በመጠንና በሥርጭት የተስፋፋ ዝናብ እንደነበረ አቶ ፈጠነ ገልጸዋል፡፡ በሚቀጥሉት ሁለት የክረምት ወራት (ነሐሴ አጋማሽና መስከረም) የኤሊኖ ተፅዕኖ እንደማይኖር፣ በቀሪዎቹ ጊዜያት የሚኖረው የክረምት ዝናብ ጥሩ ገጽታ እንደሚኖረውም ተተንብይዋል፡፡ በአብዛኛው የአገሪቱ ክፍሎች ላይ በመጠንም ሆነ በሥርጭት የተስፋፋ ዝናብ እንደሚጠበቅ፣ አልፎ አልፎ ቅፅበታዊ ጎርፍ ሊያስከትል የሚችል፣ ከባድ ዝናብ ሊደጋገም እንደሚችል ተነግሯል፡፡ የክረምት ዝናብ ተጠቃሚ ከሆኑት ከአፋርና አጎራባች የትግራይና ምሥራቃዊና የአማራ ክፍሎች ዝናብ መጠነኛ መዘግየት አሳይቶ እንደሚቆም ይጠበቃል ተብሏል፡፡እስከ ነሐሴ አጋማሽ ባለው የክረምቱ ወቅት ሰፊ የዝናብ ሥርጭት ተመዝግቧል፡፡ በአንዳንድ ሥፍራዎች ደግሞ የጎርፍ አደጋ ተከስቶም በሰዎችና በንብረት ላይ አደጋ አስከትሏል፡፡ 